Domstolens dom (Tredje Afdeling) af 24. marts 2011 – Kommissionen mod Belgien

(Sag C-435/09)

»Traktatbrud – direktiv 85/337/EØF – vurdering af visse offentlige og private projekters indvirkning på miljøet – udvælgelseskriterier – fastlæggelse af grænseværdier – projektets omfang«

1. Miljø – vurdering af visse projekters indvirkning på miljøet – direktiv 85/337 – vurdering af projekter tilhørende de klasser, der er opregnet i bilag II – medlemsstaternes skøn – grænser – fastlæggelse af grænseværdier, der ikke tager hensyn til projekters omfang under udelukkelse af de øvrige kriterier, der er opregnet i bilag III – undladelse – grænseværdier fastsat til et særligt lavt niveau – ingen betydning (Rådets direktiv 85/337, som ændret ved direktiv 2003/35, art. 2, stk. 1, og art. 4, stk. 2 og 3, samt bilag II og III) (jf. præmis 48-55, 60 og 61)

2. Traktatbrudssøgsmål – bevis for traktatbruddet – Kommissionens bevisbyrde – utilstrækkelig eller upræcis gennemførelse af et direktiv – forpligtelse til at fastslå de faktiske virkninger af den nationale gennemførelseslovgivning – foreligger ikke (art. 258 TEUF) (jf. præmis 59)

3. Miljø – vurdering af visse projekters indvirkning på miljøet – direktiv 85/337 – procedure for vurderingen – en medlemsstats mulighed for at anvende en alternativ procedure – betingelser (Rådets direktiv 85/337, som ændret ved direktiv 2003/35, art. 2, stk. 1 og 2) (jf. præmis 62)

4. Miljø – vurdering af visse projekters indvirkning på miljøet – direktiv 85/337 – de kompetente myndigheders forpligtelse til at foretage en vurdering forud for godkendelsen – projekter vedrørende indre sejlbare vandveje og havne – national ordning, der fastsætter en grænseværdi udtrykt i antallet af fartøjer og ikke i tons – undladelse [Rådets direktiv 85/337, som ændret ved direktiv 2003/35, art. 4, stk. 1, og bilag I, punkt 8, litra a)] (jf. præmis 82 og 83)

5. Miljø – vurdering af visse projekters indvirkning på miljøet – direktiv 85/337 – de kompetente myndigheders forpligtelse til at foretage en vurdering forud for godkendelsen – projekter vedrørende industrianlæg bestemt til fremstilling af papirmasse – national ordning, der fastsætter en minimumsgrænseværdi på 500 tons pr. år for at gøre en undersøgelse af indvirkningen obligatorisk – undladelse [Rådets direktiv 85/337, som ændret ved direktiv 2003/35, art. 2, stk. 1, og art. 4, stk. 1, samt bilag I, punkt 18, litra a)] (jf. præmis 86-88)

6. Miljø – vurdering af visse projekters indvirkning på miljøet – direktiv 85/337 – projekter, der kan have væsentlige indvirkninger på miljøet i en anden medlemsstat – national ordning, der ikke fastsætter en forpligtelse til at meddele den anden medlemsstat oplysning om arten af den afgørelse, der kan blive vedtaget – undladelse [Rådets direktiv 85/337, som ændret ved direktiv 2003/35, art. 7, stk. 1, litra b)] (jf. præmis 90-93)

Angående

Traktatbrud – ukorrekt og ufuldstændig gennemførelse af Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet (EFT L 175, s. 40), som ændret ved Rådets direktiv 97/11/EF af 3. marts 1997 (EFF L 73, s. 5) – artikel 4, stk. 2 og 3, sammenholdt med bilag II og III (det flamske fællesskab), artikel 4, stk. 1, sammenholdt med bilag I, punkt 8, litra a), og punkt 18, litra a), og artikel 7, stk. 1, litra b) (Regionen Vallonien), samt artikel 4, stk. 2 og 3, sammenholdt med bilag II og III (hovedstadsregionen Bruxelles) – grænseværdier og kriterier.

Konklusion

1) Kongeriget Belgien har tilsidesat sine forpligtelser i henhold til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet, som ændret ved Europa-Parlamentets og Rådets direktiv 2003/35/EF af 26. maj 2003,

– idet regionen Flandern ikke har vedtaget de nødvendige foranstaltninger for at foretage en fuldstændig og korrekt gennemførelse af direktivets artikel 4, stk. 2 og 3, sammenholdt med bilag II og III til direktivet

– idet regionen Vallonien ikke har vedtaget de nødvendige foranstaltninger for at foretage en fuldstændig og korrekt gennemførelse af direktivets artikel 4, stk. 1, sammenholdt med bilag I, punkt 8, litra a), og punkt 18, litra a), og artikel 7, stk. 1, litra b), og

– idet hovedstadsregionen Bruxelles ikke har vedtaget de nødvendige foranstaltninger for at foretage en fuldstændig og korrekt gennemførelse af direktivets artikel 4, stk. 2 og 3, sammenholdt med bilag II og III, og af selve bilag III.